### Beslutning

Godkendt.

### Sagsfremstilling

## Resume og sagens baggrund

På vegne af ejer af erhvervsejendommen [adresse], Gørlev, anmoder rådgiver kommunen om at tilvejebringe plangrundlag for ny boligbebyggelse i 1-2 etager. Der er udarbejdet en ideskitse til den nye bebyggelse, der vil forudsætte at den nuværende erhvervsbebyggelse nedrives. Ejendommen er omfattet af en ældre byplanvedtægt, hvor den fastlægges til erhvervsformål. I kommuneplanen er området ligeledes udlagt til erhverv. Ny boligbebyggelse vil forudsætte et nyt plangrundlag med kommuneplantillæg og lokalplan for området. Sagen lægger op til, at udvalget beslutter, hvorvidt planprocessen skal igangsættes.

## Indstillinger

Chefen for Plan, Byg og Miljø indstiller, at planarbejdet igangsættes ved at indkalde ideer og forslag til planlægningen, med henblik på at udarbejde kommuneplantillæg og lokalplan for ny boligbebyggelse, jf. bilag 1 og 2.

## Behandling

Teknik- og Miljøudvalget.

## Sagsfremstilling

Administrationen har været i dialog med rådgiver for ejer af erhvervsejendommen [adresse] i Gørlev, matr. nre: 2bn, 2bæ, 2cb, 2cx, 2ce, 2ci alle Ulstrup By, Gørlev, om ændring af plangrundlaget til boligformål. Ejendommen omfatter et areal på 6.444 m2.

Ejendommen indeholder ældre erhvervsbygninger med tidligere jernstøberi, fremstilling af fritidsbåde og autoværksted mv. Alle bygninger ønskes nu nedrevet. Bygningerne vurderes ikke bevaringsværdige eller egnede for ombygning til boligformål. De har været benyttet meget ekstensivt de sidste mange år, herunder til aktiviteter, der har medført en del støjklager fra det omgivne boligkvarter.

Amanda Lassen ønsker at erstatte den eksisterende bebyggelse med en boligbebyggelse, jf. bilag 1 og 2. Ideskitsen omfatter 22 boliger i ét og to plan med indkørsel fra [adresse]. Bebyggelsen placeres langs [adresse] og rundt om et centralt friareal. Der indrettes 28 P-pladser mod indkørsler fra [adresse]. Under hensyn til gældende byggelinje fra [adresse] skal bebyggelsen rykkes 3-5 m længere væk fra vejskel end vist på ideskitsen og i øvrigt forsynes med hækplantninger mod vej.

Ejendommen er registreret som jordforurenet, kortlagt på vidensniveau 1 efter jordforureningsloven. Et byggeprojekt vil derfor forudsætte en tilladelse efter § 8 i Lov om forurenet jord.

Området ligger i kommuneplanens rammeområde G1.E03, udlagt til lettere erhverv. Ejendommen er omfattet af byplanvedtægt nr. 1 for en del af [adresse] fra 1966. En eventuel ny lokalplan til boligbebyggelse for området vil ophæve denne byplanvedtægt og vil indeholde et kommuneplantillæg. Forud skal der indkaldes ideer og forslag til planlægningen.

*Administrationen anbefaler*I den kommende planlægning vil administrationen bl.a. være optaget af hvordan jordforureningen på ejendommen løses, hvordan bebyggelsen afsluttes mod [adresse] bedst muligt, indretning af bebyggelsens friarealer, beplantning, herunder parkeringsareal med en grøn karakter.

Såfremt der ikke kommer væsentlige bemærkninger til ideer og forslag, anbefales det, at planarbejdet fortsættes uden at sagen fremlægges på ny.

## **Økonomiske konsekvenser**

Ingen.